section_heading: Opis dobra
paragraph_text: Crkva je podignuta u naselju, odmaknuta od glavne ceste i nepravilno orijentirana u pravcu sjever-jug. Neogotička je jednobrodna građevina, sagrađena 1870. godine, s pravokutnom lađom i svetištem jednake širine, izvana poduprta kontraforima. Na glavnom pročelju nalazi se plitki ulazni trijem pod dvoslivnim krovištem, a čitavim korpusom crkve dominira zvonik naslonjen na istočni zid lađe. Crkva je presvođena križnim svodovima i oslikana geometrijskim motivima. Vanjština i unutrašnjost, zajedno s inventarom, dosljedno su oblikovani neogotičkim elementima.